
Άλιμος, 13 Σεπτεμβρίου 2026

ΝΑ ΔΟΘΕΙ ΛΥΣΗ ΤΩΡΑ ΣΤΟ ΣΤΕΓΑΣΤΙΚΟ ΠΡΟΒΛΗΜΑ ΤΟΥ 2ου ΕΚ ΑΡΓΥΡΟΥΠΟΛΗΣ!

ΟΛΟΙ ΚΑΙ ΟΛΕΣ ΣΤΗΝ ΚΙΝΗΤΟΠΟΙΗΣΗ ΤΗΣ ΕΛΜΕ ΝΟΤΙΑΣ ΑΘΗΝΑΣ
ΠΑΡΑΣΚΕΥΗ 18 ΣΕΠΤΕΜΒΡΙΟΥ – 12:00 στο ΔΗΜΑΡΧΕΙΟ ΕΛΛΗΝΙΚΟΥ – ΑΡΓΥΡΟΥΠΟΛΗΣ

Και ενώ η σχολική χρονιά έχει ήδη ξεκινήσει, οι μαθητές του 2ου ΕΚ Αργυρούπολης δεν έχουν τη δυνατότητα να κάνουν κανονικά τα εργαστηριακά τους μαθήματα, καθώς δεν έχουν ολοκληρωθεί οι εργασίες μεταφοράς και εγκατάστασης των μηχανημάτων και του εργαστηριακού εξοπλισμού που απομακρύνθηκαν από το αρχικό κτίριο του Εργαστηριακού Κέντρου. Αυτή απαράδεκτη κατάσταση είναι αποτέλεσμα της διαχρονικής απουσίας σχεδιασμού για τη σχολική στέγη και την επαγγελματική εκπαίδευση στην περιοχή. 

Η «λύση» που προωθήθηκε από τη Διοίκηση της ΔΔΕ Δ΄ Αθήνας, τον Δήμο Ελληνικού–Αργυρούπολης και το ΥΠΑΙΘΑ για τη μεταστέγαση των εργαστηρίων του 2ου ΕΚ δεν λύνει το πρόβλημα. Αντίθετα το οξύνει. Τα εργαστήρια του Εργαστηριακού Κέντρου κατακερματίζονται σε τέσσερα διαφορετικά κτίρια (μέρους του παλιού κτηρίου του ΕΚ, ΕΠΑΛ Αργυρούπολης, ΕΠΑΛ Ελληνικού, ΕΠΑΛ Αγίου Δημητρίου). Μαθητές και μαθήτριες συγκεκριμένων ειδικοτήτων υποχρεώνονται να μετακινούνται ακόμη και στο Εργαστηριακό Κέντρο του Αγίου Δημητρίου για να παρακολουθήσουν τα εργαστηριακά τους μαθήματα. Πρόκειται για μια επιλογή εις βάρος των μαθητών και των εκπαιδευτικών, που υποβαθμίζει την εκπαιδευτική διαδικασία, επιβαρύνει την καθημερινότητα των μαθητών/-τριών και δημιουργεί σοβαρά οργανωτικά προβλήματα (διαρκές καθεστώς μετακινήσεων, προσωρινών λύσεων και αναζήτησης χώρων).

Απαιτούμε να βρεθεί ΑΜΕΣΑ ΛΥΣΗ και να ΠΡΟΧΩΡΗΣΕΙ Η ΑΝΕΓΕΡΣΗ ΝΕΟΥ ΣΧΟΛΙΚΟΥ ΚΤΙΡΙΟΥ.  Ήδη από το 2004 υπάρχει χαρακτηρισμένο οικόπεδο του Δήμου Ελληνικού–Αργυρούπολης για την ανέγερση σχολικής μονάδας επαγγελματικής εκπαίδευσης, με πλήρες τοπογραφικό και ρυμοτομικό σχέδιο. Η ανέγερση του νέου σχολικού συγκροτήματος μπορεί να δώσει οριστική και όχι προσωρινή λύση στο στεγαστικό πρόβλημα του 2ου ΕΚ και της επαγγελματικής εκπαίδευσης στην περιοχή. 

ΑΠΑΙΤΟΥΜΕ:

· Άμεση λύση στο στεγαστικό πρόβλημα του 2ου ΕΚ Αργυρούπολης.
· Να προχωρήσει άμεσα η ανέγερση νέου σύγχρονου σχολικού συγκροτήματος για την επαγγελματική εκπαίδευση της Αργυρούπολης.
· Καμία συγχώνευση ή κατάργηση σχολείου για να «χωρέσουν» οι μαθητές στις υπάρχουσες ανεπαρκείς υποδομές.
· Ασφαλή, σύγχρονα και κατάλληλα σχολικά κτίρια για μαθητές και εκπαιδευτικούς.
Η ΕΛΜΕ Νότιας Αθήνας καλεί τους/τις εκπαιδευτικούς, τους Συλλόγους Γονέων και όλη τη σχολική κοινότητα να πάρουν μέρος στην κινητοποίηση.

ΟΛΟΙ και ΟΛΕΣ στο ΔΗΜΑΡΧΕΙΟ ΕΛΛΗΝΙΚΟΥ–ΑΡΓΥΡΟΥΠΟΛΗΣ την ΠΑΡΑΣΚΕΥΗ 18/9 στις 12:00

Με τον συλλογικό μας αγώνα υπερασπιζόμαστε τα μορφωτικά δικαιώματα των μαθητών και τα εργασιακά δικαιώματα των εκπαιδευτικών.

